གཅན་ཚ།
དབེན་གནས་ལྷ་རི་བསམ་གཏན་གླིང་།
དབེན་གནས་ལྷ་རི་བསམ་གཏན་གླིང༌གི་ལོ་རྒྱུས་བསྡུས་པ། གཅིག དགོན་པ་ཕྱག་འདེབས་མཛད་པའི་ལོ་རྒྱུས། ལྷ་རི་དགོན་པ་ནི་གཅན་ཚ་རྫོང་གི་ནུབ་བྱང་ཕྱོགས་ཀྱི་སྤྱི་ལེ་བཞི་བཅུའི་མཚམས་ཀྱི་དོ་རྒྱའི་བྱ་ཁུང་ཐང་ཞེས་པར་ཆགས་ཤིང༌། དགོན་པའི་མཆོད་གཞིས་གཙོ་བོ་ནི་མཁས་རྒྱ། ལྷ་རྟེན། སྲིབ་མོ་ཕ་གཞི་ཤར། ལངས་སྔ་ལྷ་ཆུང༌། ཤ་ངུར་གདོང་ཕ་གཞི། ཚིས་ཀ་འབྲོང་རྒྱག་བཅས་ཀྱིས་མཚོན་པའི་དོ་རྒྱ་ཚོ་བ་དྲུག་ཡིན། དགོན་པའི་ལྕགས་རིའི་ནང་གི་སྤྱིའི་རྒྱ་ཁྱོན་ལ་རྨིད་གྲུ་བཞི་མ་དྲུག་ཁྲི་ལྔ་སྟོང་ཡོད། དགོན་འདི་ཕྱག་འདེབས་མཛད་མཁན་ལྷ་རི་སྔགས་རམས་པ་བློ་བཟང་འབྱུང་གནས་མཆོག་དགུང་ལོ་སོ་ལྔ་བ་（སྤྱི་ལོ1718）ལ་དབུས་སུ་ཕེབས། དགུང་ལོ་ཞེ་གཉིས་པ་（སྤྱི་ལོ1722）ལ་སྔགས་རམས་པའི་མཚན་བཏགས་བླངས་ནས་ཕྱིར་རང་ཡུལ་དུ་ཕེབས་ནས་ལྷ་རི་གོང་མ་དང་ཡར་ནང་སྒར་སོགས་སུ་སྒྲུབ་པ་མཛད། ལྷ་དང་བླ་མའི་ལུང་བསྟན་ལྟར་ཁོར་ཡུག་ལ། ས་པད་མ་འདབ་བརྒྱད་ཚུལ་དུ་ཆགས། །གནམ་འཁོར་ལོ་རྩིབས་བརྒྱད་དབང་བསྒྱུར་བ། །ལོགས་བཀྲ་ཤིས་རྟགས་བརྒྱད་མཚན་མས་སྤྲས། །ནགས་ལྗོན་ཤིང་མཐུག་པོས་མདུན་རི་བརྒྱན། །བྲག་རིན་ཆེན་བརྩེགས་པས་རྒྱབ་རྟེན་མཛད། །ཆུ་གཡུང་དྲུང་འཁྱིལ་བ་གཡས་སུ་འཁྱིལ། །རྨ་ཕྱུག་ཀླུང་དལ་མོ་གཡོན་དུ་འཁྱིལ། །གནས་དབེན་ཞིང་རླུང་དབུགས་རྒྱུ་བཟང་བས། །ལྷ་བསམ་གཏན་གླིང་གི་གནས་སུ་གདའ། །ཞེས་པ་བཞིན་འདུ་འཛིས་དབེན་ཞིང་བག་ཕེབས་པ། ཆུ་ཕྲན་ལྷང་ལྷུང་འབབ་ཅིང༌། མདུན་རིར་གསོམ་སྡོང་གིས་གང་བ། རྒྱབ་རི་བྱ་རྒྱལ་ཁྱུང་གི་འཕུར་སྟབས་འདྲ། ཉིན་བྱེད་བདག་པོ་འཆར་འཕྱི་ལ་ནུབ་སྔ་བ་སོགས་ཀློག་སྤོང་ཐོས་བསམ་པ་ལ་དྲང་སྲོང་གི་གནས་ཀྱི་དཔལ་ཡོན་རང་བྱོན་དུ་གདའ་ཞིང་བཀྲ་ཤིས་རྟགས་བརྒྱད་ཀྱི་མཚན་མ་ཚང་བའི་སར་ལྷ་རི་སྔགས་རམས་པ་བློ་བཟང་འབྱུང་གནས་ཀྱིས་སྤྱི་ལོ་1725ལོར་ཕྱག་བཏབ། སྐབས་དེར་འཛིན་སྐྱོང་ལེགས་པས་དགེ་འདུན་བརྒྱ་ལྷག་འདུས། ལྷ་སའི་རྒྱུད་སྨད་པའི་ཕྱག་ལེན་ལྟར་བདེ་གསང་འཇིགས་གསུམ་གྱི་སྒྲུབ་མཆོད་བཙུགས། རྗེ་གསེར་ཁང་བ་བློ་བཟང་བསྟན་འཛིན་རྒྱ་མཚོ། རྗེ་འཇིགས་མེད་དམ་ཆོས་རྒྱ་མཚོ། ཞྭ་དམར་པཎྜི་ཏ་སོགས་སྐྱེས་ཆེན་དུ་མས་ཞབས་ཀྱིས་བཅགས་ཏེ་གྲྭ་བཙུན་ཡོངས་ལ་དབང་ལུང་མན་ངག་གི་ཆར་ཕབ། སྤྱི་ལོ1900ལོའི་ཡས་མས་ཤིག་ལ་དགོན་པའི་ནང་ཁུལ་མ་འཆམ་པར་དཔོན་ཚང་དགེ་སློང་གཙོས་དེའི་ཕྱོགས་གཏོགས་ཀྱིས་དགོན་པའི་སུམ་ཆའི་གཅིག་གི་བགོས་སྐལ་འཁྱེར་ཏེ་རྗེ་གསེར་ཁང་བས་སྒྲུབ་པ་ཡུན་རིང་སྦྱངས་སའི་གནས་མཆོག་གསེར་གླེ་དབེན་པའི་སྐྱེད་ཚལ་དུ་གནས་གཞི་བཟུང་ནས་དགོན་པ་བཏབ། གྲྭ་བ་འཕེལ་ནས་བདུན་ཅུ་ལྷག་དང༌། སྤྱི་པ་དང་བླ་བྲང་གཉིས་སུ་དབྱེ་ལ། འདུ་ཁང་གི་སྤུས་ཀ་ནི་ལྷ་རི་ལས་ལྷག ཕྱག་ལེན་ནི་ལྷ་རི་དང་མཚུངས་ཤིང༌། ལོ་རེའི་གདུང་མཆོད་གསུམ་ནི་ལྷ་རི་ལ་ཚོགས་པར་ཡོང་དགོས་པའི་བུ་དགོན་གསེར་གླེ་བྱ་བ་ཞིག་ཀྱང་བྱུང་མོད་ང་བརྒྱད་ལོར་འཇིག་པའི་རྗེས་ནས་ད་ལྟའི་བར་བསྐྱར་བཞེངས་བྱས་མེད། སྤྱི་ལོ1922ལོར་རྗེ་ལྷ་རི་བ་བློ་བཟང་ཚུལ་ཁྲིམས་རྒྱ་མཚོའི་ཐུགས་བཀོད་འོག་སྟོབས་འབྱོར་མངའ་ཐང་རྒྱས་པའི་སྦྱིན་བདག་འགའི་རོགས་དངུལ་ལ་བརྟེན་ནས་བྱམས་ཁང་རྟེན་དང་བརྟེན་པ་བཅས་ཡོངས་སུ་གྲུབ། སྤྱི་ལོ་1955ལོར་ལྷ་རི་བ་བློ་བཟང་ཚུལ་ཁྲིམས་རྒྱ་མཚོ་ཚང་ལྡེའུ་ཚ་དགོན་པས་ཞུས་པའི་ངོར་བཤད་སྒྲུབ་ཆོས་ཀྱི་དགའ་ཚལ་དཔལ་མི་འགྱུར་དགེ་ལྡན་བཀྲ་ཤིས་ཆོས་སྡིངས་ཀྱི་མ་ཧཱ་པཎྜི་ཏ་རྗེ་ཞྭ་དམར་བའི་མི་འཇིགས་གདོང་ལྔའི་ཁྲི་ལ་ཞབས་སྐྱེས་པད་མོའི་འདབས་ཕྲེང་ཉེ་བར་བཀོད་དེ་མི་ཏྲ་བརྒྱ་རྩ་དང༌། བདེ་གསང་འཇིགས་གསུམ་གྱི་དབང་ཉིན་གསུམ་ལ་གནང༌། དགེ་བཤེས་རྣམ་གསུམ་གཙོས་གྲྭ་རིགས་ཡོངས་ཀྱིས་བླ་མར་བཀུར་ཏེ་རིགས་དང་དཀྱིལ་འཁོར་རྒྱ་མཚོའི་མངའ་བདག་འགྲོ་མགོན་སྐྱབས་རྗེ་ལྷ་རི་བ་བློ་བཟང་ཚུལ་ཁྲིམས་རྒྱ་མཚོ་དཔལ་བཟང་པོ་ཞེས་པའི་མཚན་སྙན་གསོལ་ཏེ་སྤྱི་བོར་བཀུར། སྔ་ཕྱིར་ལྷ་རི་དང༌། བོང་སྟག་རབ་དཀར་ཐང༌། ཝ་ཝོལ་འཇག་ཐང༌། པཎ་ཆེན་ཤིང་སྡེ་སོགས་སུ་དུས་འཁོར་དབང་ཆེན་ཐེངས་བརྒྱད་ལ་གནང་པའི་བཀའ་དྲིན་འཁོར་མེད་ཅིག་ལགས། རབ་བྱུང་བཅུ་དྲུག་པའི་ས་ཕོ་ཁྱི་（སྤྱི་1958）ལོར་དགོན་པའི་སྐུ་གསུང་ཐུགས་རྟེན་འཕྲིན་ལས་ཀྱི་མཇུག་བསྡུས། ཆུ་མོ་གླང་སྟེ་སྤྱི་ལོ 1961ལོར་གཙུག་ལག་ཁང་བཤིག སྤྱི་ལོ་1963ལོར་དགོན་ཤུལ་དུ་ཞིང་བཏབ། སྤྱི་ལོ1981ལོར་འདུ་ཁང་ཆུང་བ་ཞིག་བསྐྱར་དུ་བཞེངས། སྤྱི་ལོ1982ལོར་སྐུ་དབོན་བསྟན་འཛིན་གསུང་རབ་ལགས་ལྷ་རི་ལ་གདན་དྲངས་ཤིང༌། སྡོམ་གསུམ་གྱི་བསླབ་བྱར་ཉེས་ལྟུང་གི་དྲི་མས་མ་གོས་བའི་དབུ་མཛད་ཆེན་མོ་དགེ་སློང་བློ་བཟང་སྨོན་ལམ་དང༌། རྡོ་རྗེ་འཛིན་པ་དགེ་སློང་དགེ་འདུན་རྒྱ་མཚོ། ཕྱག་མཛོད་ཆེན་མོ་བློ་བཟང་ཕྱོགས་གླང༌། དགེ་སློང་བློ་གྲོས་དཔལ་བཟང་སོགས་དགེ་སློང་བཞི་སྡེ་ཞིག་ཐོག་མར་སྡེ་འདིར་འཛོམས་ཏེ། ཡབ་རྗེ་བླ་མ་གྲགས་པ་རྒྱ་མཚོ་དང༌། གཞུང་བརྒྱའི་མངའ་བདག་ཡེ་ཤེས་རྒྱ་མཚོ་རྣམ་གཉིས་སྡེ་འདིར་ཞབས་ཀྱིས་བཅགས་ཤིང་བྱིན་གྱིས་བརླབས་ཏེ་ཐུགས་བཀོད་མང་པོ་གནང༌། བཅུ་བའི་ཚེས་ཉེར་ལྔ་ཉིན་ཡུལ་འདིའི་ཕ་གཞི་སྡེ་བ་སྦྱིན་བདག་བྱས་ཏེ་དགེ་ལྡན་ལྔ་མཆོད་ཆེན་མོ་བཙུགས། སྤྱི་ལོ1985ལོའི་ཟླ3ཚེས14ཉིན་འདུ་ཁང་དངོས་སུ་ལས་མགོ་ཚུགས་ཏེ་ཕྱི་ནང་ལོ་གསུམ་གྱི་ནང་ཡོངས་སུ་ལེགས་པར་གྲུབ། སྤྱི་ལོ1996ལོའི་ཟླ9་ཚེས22ཉིན་ལྷ་རི་སྐུ་ཕྲེང་ལྔ་བ་བློ་བཟང་འཇིགས་མེད་ཆོས་གྲགས་རྒྱ་མཚོ་མི་འཇིགས་གདོང་ལྔའི་ཆོས་ཀྱི་ཁྲི་ལ་མངའ་གསོལ་ཏེ་དགའ་སྟོན་གྱི་ཡོ་ལང་རྒྱ་ཆེར་བསྟར། ད་ལྟ་དགོན་འདིར་འདུ་ཁང་རྟེན་བརྟེན་པ་སོགས་བཞེངས་ཏེ་གྲུབ་པ་དང༌། གྲྭ་ཚོགས་ཀྱང་བདུན་ཅུ་ལྷག་ལ་ཉེ་བ་ཡོད་ཅིང༌། ཕྱོགས་གང་ནས་ཡར་རྒྱས་ཀྱི་སྐབས་ལགས་སོ། གཉིས། དགོན་པ་ཕྱག་འདེབས་མཛད་པ་པོའི་ལོ་རྒྱུས། ལྷ་རི་སྔགས་རམས་པ་བློ་བཟང་འབྱུང་གནས་དཔལ་བཟང་པོ་ནི། མདོ་སྨད་གཅན་ཚའི་ཡུལ་དུ་ཤོག་ཀ་གསུམ་དུ་གྲགས་པའི་ནང་ཚན་དོ་རྒྱ་ཚིས་ཀ་སྡེ་བར་རབ་བྱུང་བཅུ་གཅིག་པའི་ཤིང་བྱི་（1684）ལོར་སྐུ་འཁྲུངས་ཤིང་འདས་ལོ་མི་གསལ་ཡང་ཞབས་དཀར་བའི་རང་རྣམ་དུ་ཡང་སྤྲུལ་ལྕགས་འབྲུག་སྤྱི་ལོ་1760ལོར་འཁྲུངས་པ་ལྟར་བརྩིས་ན་དགུང་ལོ་བདུན་ཅུ་ལྷག་ལ་བཞུགས་པར་མངོན། སྐུ་ན་ཆུང་བའི་དུས་ནས་གསང་སྔགས་རྙིང་མའི་བསྟན་ལ་ཞུགས་ཤིང༌། སློབ་གཉེར་ལ་མཐའ་གཅིག་ཏུ་གཞོལ་ཏེ་ཉེར་མཁོའི་རྩོམ་པ་མཛད་པར་གྲགས། དགུང་ལོ་སོ་ལྔ་བར་ནང་རྐྱེན་ཕྲ་མོ་ལས་བག་ཆགས་བཟང་བོ་སད་པའི་ཚུལ་མཛད་དེ་ས་ཕོ་ཁྱི་（སྤྱི་ལོ1718）ལ་དབུས་སུ་ཕེབས། རབ་ཏུ་བྱུང་བའི་མཚན་ལ་ཡེ་ཤེས་བསམ་གྲུབ་དང༌། པཎ་ཆེན་སྐུ་ཕྲེང་ལྔ་བ་བློ་བཟང་ཡེ་ཤེས་ལས་བསྙེན་རྫོགས་ཞུས་པའི་མཚན་ལ་བློ་བཟང་འབྱུང་གནས་ཞེས་གསོལ། རྒྱུད་སྨད་གྲྭ་ཚང་དུ་ཞུགས་ཏེ་གྲུབ་པའི་དབང་ཕྱུག་ཀླུ་འབུམ་མི་རྒོད་ཀྱི་སྡོངས་གྲོགས་མཁན་པོ་བསམ་བློའི་མི་ཐུང་དང༌། དགའ་ལྡན་གསེར་ཁྲི་ང་བཞི་བ་བྱ་ཁྱུང་ངག་དབང་མཆོག་ལྡན་རྣམ་གཉིས་ལས་འགྲེལ་བ་བཞི་སྦྲགས་དང་ཁྲིད་ཆེན་བརྒྱད་ཀྱིས་མཚོན་པའི་རྒྱུད་སྡེ་བཞིའི་ཆོས་སྐོར་མང་པོ་གསན་ཞིང༌། གཞི་གསུམ་དང་རྒྱུད་སྡེའི་ཕྱག་ལེན་ལ་སློབ་གཉེར་མཛད། བྱ་ཁྱུང་བདེ་ཁང་པ་དང་རྡོ་རྗེ་སྤུན་གྲོགས་ཀྱི་ཚུལ་དུ་ཞོགས་དོན་ཡོན་མཁས་གྲུབ་པ་ལས་དབང་ལུང་མན་ངག་གི་གཏེར་དུ་བསྒྲུབས་ཤིང༌། ཐུགས་དམ་ཉམས་བཞེས་ལ་བརྩོན་པའི་ཕ་རོལ་ཏུ་སོན། ཁྱད་པར་དུ་བྲག་དཀར་སྔགས་རམས་པ་བློ་བཟང་བསྟན་པ་རབ་རྒྱས་བཀའ་དྲིན་གསུམ་ལྡན་གྱི་རྩ་བའི་བླ་མར་བསྟེན་ནས་ཐུན་མོང་དང་ཐུན་མོང་མ་ཡིན་པའི་ཁྱད་ནོར་བུམ་པ་གང་བྱོའི་ཚུལ་དུ་འབོགས་པར་མཛད། གཞན་ཡང་ལ་མོ་གསེར་ཁྲི་སྐུ་ཕྲེང་གཉིས་པ་བློ་བཟང་བསྟན་པའི་ཉི་མ་དང་ལ་མོ་ཞབས་དྲུང་དཀར་པོ་སྐུ་ཕྲེང་གསུམ་པ་ངག་དབང་བློ་བཟང་བསྟན་པའི་རྒྱལ་མཚན། དཀའ་ཆེན་སྨོན་ལམ་དཔལ་འབྱོར། རྭ་སྒྲེང་ཁྲི་སྤྲུལ་བསྟན་པ་རབ་རྒྱས། རྭ་རི་ཁྲོད་པ་ངག་དབང་མཁས་བཙུན། རི་ཁྲོད་པ་དོན་གྲུབ་རྒྱ་མཚོ། རྗེ་ངག་དབང་ཆོས་གྲགས། གཟི་ལུང་དཔོན་ཆུང་སོགས་མཁས་པའི་དབང་བོ་བཅུ་ཕྲག་ལྷག་ཚུལ་བཞིན་དུ་བསྟེན་ནས་མཁས་པའི་སྙན་གྲགས་ས་སྟེང་དུ་ཁྱབ་པ་བྱུང༌། 《སུམ་པ་མཁན་པོའི་རྣམ་ཐར་》དུའང་ཀུན་མཁྱེན་འཇམ་དབྱངས་བཞད་པ་ལས་བརྒྱུད་པའི་དབང་མི་ཏྲ་བརྒྱ་རྩ་དང་དབང་རྡོ་རྗེ་ཕྲེང་བས་མཚོན་པའི་ཐུན་མོང་གི་དབང་རྣམས་དང༌། གཞན་ཡང་ཐུན་མོང་མ་ཡིན་པའི་དབང་གསན་པར་བཤད། དགུང་ལོ་སོ་དགུ་པར་（སྤྱི་ལོ1722）ཕྱིར་ཡུལ་དུ་ལོག་ནས་ལྷ་རི་གོང་མ་དང་ཡར་ནང་སྒར་སོགས་སུ་སྒྲུབ་པ་ཉམས་ལེན་ལ་གཞོལ། དགུང་ལོ་ཞེ་གཉིས་པ་ཤིང་སྦྲུལ་（1725）ལོར་དོ་རྒྱའི་ཡུལ་དུ་གནས་ཁྱད་པར་ཅན་ལྷ་རི་རི་ཁྲོད་བསམ་གཏན་གླིང་དངོས་སུ་ཕྱག་འདེབས་མཛད། འཛིན་སྐྱོང་ལེགས་པས་དགེ་འདུན་བརྒྱ་ལྷག་འདུས་ཤིང་རྒྱུད་སྨད་པ་ལྟར་གྱི་བདེ་གསང་འཇིགས་གསུམ་གྱི་སྒྲུབ་མཆོད་བཙུགས། སྒྲིག་ཁྲིམས་དམ་ཞིང་ཆོས་སྤྱོད་འཕེལ་བས་གཞན་ལས་ཁྱད་དུ་ཐོན་པ་བྱུང༌། དགོན་པ་འདི་ན་ཁོང་ཉིད་རྒྱུད་སྨད་པའི་མཆོད་གཡོག་མཛད་པའི་མཐུན་རྐྱེན་ལས་ཞུས་པའི་རྟེན་འགངས་ཆེན་དང་བྱིན་རླབས་ཅན་མང་དུ་ཞུགས། སྐབས་དེ་ཙམ་ལ་ལ་མོ་བདེ་ཆེན་དགོན་དུ་གྲྭ་སྲི་ངན་པ་ཞིག་བྱུང་སྟེ་སུས་ཟློག་ཀྱང་མ་ཐུབ་པ་ལ། ལ་མོ་ཞབས་དྲུང་དཀར་པོ་སྐུ་ཕྲེང་གསུམ་པ་ངག་དབང་བློ་བཟང་བསྟན་པའི་རྒྱལ་མཚན་གྱིས་ཞུས་པ་བཞིན་ཁོང་གིས་གཏོར་ཆེན་ཟུར་དགུ་བའི་ཟུར་འདེབས་གསུངས་ཏེ་སྒྲུབ་པས་གྲྭ་སྲི་གཅོད་ཐུབ་པ་བྱུང༌། གཞན་ཡང་དགེ་ལྡན་བསྟན་པའི་ཆུ་མགོ་བྱ་ཁྱུང་དགོན་དུ་བསང་དང་གཏོར་མ་འབུལ་ཚུལ་གསུངས་པ་དང༌། རྨ་མགུར་རྣམ་རྒྱལ་གླིང་གི་སློབ་དཔོན་དུ་བཞུགས་པ། ཀ་རིང་དགོན་དུ་ཀ་རིང་སྤྲུལ་སྐུ་མྱུར་འབྱོན་གྱི་གསོལ་འདེབས་གསུངས་པ་དང༌། ཨོ་བསོའི་བཀྲ་ཤིས་ཆོས་རྫོང་དུ་བཀའ་ཆོས་གནང་བ། རྫོང་ནང་དགོན་གྱི་རྐ་ཕུག་བློ་བཟང་དོན་གྲུབ་ཐུགས་ཐག་བཅད་པ། ཨ་འདར་ཆག་ཀའི་མ་ཎི་ཁང་དུ་མ་ཎི་བུམ་སྒྲུབ་བྱས་པ་སོགས་ཀྱིས་མཚོན་ཏེ་བསྟན་འགྲོ་ལ་ཕན་པའི་བྱ་བ་ལས་ཀྱི་འཁོར་ལོ་མང་དུ་མཛད་པར་སྣང༌། ཁོང་གི་གསུང་ལས་སྐྱེས་པའི་སློབ་མ་ནི། བྱང་འདྲེན་དགེ་སློང་ཕུན་ཚོགས་དང་མཁས་གྲུབ་དབང་ཕྱུག་མ་ཎི་ཞབས་དྲུང༌། རི་ཁྲོད་པ་ངག་དབང་བསྟན་འཛིན། སློབ་མ་ངག་དབང་ནོར་བུ། རི་ཁྲོད་པ་དགེ་སློང་ཡེ་ཤེས་རྒྱ་མཚོ། དགེ་སློང་བློ་བཟང་དར་རྒྱས། དགེ་སློང་རི་ཁྲོད་པ་བློ་བཟང་བསམ་འགྲུབ། བྱ་བཏང་བ་དགེ་སློང་བློ་བཟང་ཆོས་འཕེལ། བྱ་བཏང་བ་དགེ་སློང་གྲགས་པ་འོད་ཟེར། དགེ་སློང་ཆོས་བློ་གྲོས། དགེ་སློང་རི་ཁྲོད་པ་འཇམ་དབྱངས་དཔལ་ལྡན། དགེ་སློང་ཤེས་རབ་དར་རྒྱས། དགེ་སློང་ངག་དབང་ཡེ་ཤེས། གཅོད་པ་ངག་དབང་བློ་གྲོས། གཉེར་བ་ཤེས་རབ་རྒྱ་མཚོ། སྔགས་འཆང་བཀྲ་ཤིས་ལྷུན་གྲུབ། རི་ཁྲོད་པ་ངག་དབང་ལྷུན་གྲུབ། སྐུ་སྐྱེས་ངག་དབང་དར་རྒྱས། གྲོ་ཚང་ཆོས་རྗེ་ཀ་རིང་སྤྲུལ་སྐུ། རྐ་ཕུག་བློ་བཟང་དོན་གྲུབ། བཀའ་བཅུ་ཕྲག་སྨྲ་བའི་བཤེས་གཉེན་ཚུལ་ཁྲིམས་ཆོས་འབྱོར། རབ་འབྱམས་སྨྲ་བ་ངག་དབང་བསྟན་འཛིན། མཁས་དབང་དམ་པ་དཔལ་ལྡན་བཀྲ་ཤིས་སོགས་མདོ་སྔགས་རིག་གནས་ཀུན་ལ་གཞན་དྲིང་མི་འཇོག་པའི་མཁས་གྲུབ་བརྒྱ་ལྷག་བྱོན། ཁོང་གི་བཀའ་འབུམ་ལ་པོད་འགའ་ཤས་བཞུགས་པར་ངེས་ཀྱང་ད་ལྟ་དུས་འཇིག་གིས་རང་ཅག་གི་མཇལ་སྐལ་དུ་ཐོབ་པ་ནི།《བླ་མའི་རྣལ་འབྱོར་མཆོག་ཐུན་དངོས་གྲུབ་འབྱུང་གནས་དང་བརྟན་བཞུགས་མགུར་མ་བསང་མཆོད་སོགས་ཀྱི་སྐོར》དང་《ལམ་རིམ་སྦྱོར་བའི་ཆོས་དྲུག》《འཇིག་རྟེན་དབང་ཕྱུག་རྒྱལ་བ་རྒྱ་མཚོའི་བསྐྱེད་རིམ་དམིགས་ཁྲིད་སྐལ་ལྡན་མྱུར་ལམ》《དཔལ་རྡོ་རྗེ་འཇིགས་བྱེད་ཆེན་པོའི་བསྐྱེད་རིམ་ཀྱི་ཁྲིད་ཡིག་དངོས་གྲུབ་ཀུན་འབྱུང་ཟུང་འཇུག་བགྲོད་པའི་ཐེམ་སྐས》《གཅོད་ཁྲིད་གདན་ཐོག་གཅིག་མ་སྐལ་ལྡན་མྱུར་ལམ》《མགོན་པོ་ཕྱག་དྲུག་པའི་གཏོར་མ་འཕེན་པའི་ཆོག་སྒྲིག་དགྲ་བགེགས་གཞོམ་པའི་གནམ་ལྕགས་ཐོག་མདའ》《མཁྱེན་དགོངས་དམོད་བཅོལ་རབ་བརྗིད་རྡོ་རྗེའི་སྒྲ་དབྱངས》《གཏོར་ཆེན་ཟུར་དགུ་བའི་འདོན་ཆོག་ཁྲིགས་སུ་བསྡེབས་པ་དགྲ་བགེགས་གཞོམ་པའི་གནམ་ལྕགས་ཐོག་མདའ》《དམ་ཆེན་གཤིན་རྗེ་ཆོས་ཀྱི་རྒྱལ་བོ་ཕྱི་ནང་སྦྲགས་མའི་གཏོར་སྒྲུབ་གནམ་ལྕགས་རྡོ་རྗེ་ཐོག་ཆེན》《ཁྲོས་མ་ནག་མོའི་དྲག་དམིགས་ཨར་གཏད་དགྲ་བགེགས་དཔུང་འཇོམས》《མ་ཅིག་ཁྲོས་མ་ནག་མོའི་འཕྲིན་ལས་གྲི་འདུལ་གྱི་ཆོ་ག་གནམ་ལྕགས་སྟ་མ་ཧ་ཆེན》《གསང་བདག་རྡོ་རྗེ་གཏུམ་པོའི་ཟོར་ལས་བགེགས་དཔུང་ཀུན་འཇོམ》《ཕྱག་ན་རྡོ་རྗེ་གཏུམ་ཆེན་ལ་བརྟེན་པའི་ཆོས་ཀྱི་འཁོར་ལོ་བདེ་ཆེན་རྒྱ་མཚོ》《ཁྲོས་མ་ནག་མོའི་སྒོ་ནས་གཤིན་པོའི་སྦྱངས་ཆོག་ཐར་ལམ་སྒོ་འབྱེད》《ཁྲོས་མ་ནག་མོའི་སྦྱིན་སྲེག་དགྲ་བགེགས་ཀུན་འཇོམས》《དཔལ་ལྡན་ལྷ་མོ་རེ་མ་ཏིའི་གཏོར་ཆོག་འཕྲིན་ལས་བཞིའི་བང་མཛོད》《པད་མ་དྲག་པོའི་བཀའ་སྲུང་མ་མགོན་སྡེ་བརྒྱད་ལ་མཆོད་གཏོར་འབུལ་ཚུལ》《གཏེར་ཁ་གོང་མའི་ལུགས་ཀྱི་པད་མ་དྲག་པོའི་གཏོར་ཟློག་གནམ་ལྕགས་རྡོ་རྗེ་ཕ་ལམ》《པད་མ་དྲག་པོའི་ཐུགས་སྒྲུབ་གཏེར་ཁ་གོང་མ་མངའ་བདག་ཉང་གི་ལུགས་ཀྱི་ལས་བྱང་དྲེགས་པ་ཀུན་འདུས》《ཟངས་རིའི་བཙན་རྒོད་དྲག་པོ་མདུང་དམར་ཅན་གྱི་སྒྲུབ་ཐབས་སྤུ་གྲི་མེ་འབར》《མ་ཅིག་གི་བཀའ་སྲུང་ཟགས་རིའི་བཙན་དམར་གྱི་འཁོར་ལོ་བསྟན་དགྲའི་སྙིང་ལ་མདུང་དམར་སྣུན་བྱེད》《འཇམ་དཔལ་གཤིན་རྗེ་གཤེད་ཀྱི་ལས་བྱང་དངོས་གྲུབ་རྒྱ་མཚོ》 《འཇམ་དཔལ་གཤིན་རྗེ་གཤེད་ཀྱི་དྲག་པོ་ཟོར་གྱི་ལས་རིམ་དགྲ་བགེགས་འཇོམས་བྱེད་རྡོ་རྗེ་ཕ་ལམ》《འཇམ་དཔལ་གཤིན་རྗེ་གཤེད་ཀྱི་ལས་མཐའ་དྲག་པོའི་སྦྱིན་སྲེག་དགྲ་བགེགས་མཐར་བྱེད》《མཁའ་འགྲོ་ཤ་ཟ་ཧོར་མོའི་སྒྲུབ་ཐབས་དུག་གི་སྤུ་གྲི》《ཐུགས་སྒྲུབ་གཏེར་ཁ་གོང་མའི་བླ་བརྒྱུད་གསོལ་འདེབས》བཅས་ཆོས་ཚན་སོ་གསུམ་ལོངས་པའི་པོད་གཅིག་བཞུགས་སོ། གསུམ། ནང་རྟེན་གྱི་རིམ་པ། ང་བརྒྱད་ཡར་སྔོན་ལྷ་རི་སྤྱི་པ་ལ་ལྷས་གོང་འོག་བར་གསུམ་དུ་ཕྱེས་ཡོད་ལ། ལྷས་གོང་མར་འདུ་ཁང་ཉིས་ཐོག་ཁང་མིག་ཞེ་གཅིག་ཅན་ཞིག་ཡོད། དེ་ལ་གཙོ་བོ་མགོན་ཁང་དང༌། དཔར་ཁང༌།རིག་བྱེད་མའི་ལྷ་ཁང༌། བཀའ་འགྱུར་ཁང༌། རབ་གསལ་ཁང༌། འདུ་ཁང་བཅས་དྲུག་གིས་དབྱེ་ཡོད། དེའི་སྐུ་གསུང་ཐུགས་རྟེན་ལ། གདོང་གྱའི་གྲལ་མགོ་ན་བླ་མཆོད་ཚོགས་ཞིང་གི་མདུན་དུ་སྐྱབས་རྗེ་བླ་མའི་ཁྲི་དང༌། གཡས་གྲལ་གྱི་མགོ་ན་རྗེ་སྐུ་མཐོ་ལ་ཁྲུ་དྲུག་ཅན། ཁྲུ་གང་ཅན་གྱི་ཟངས་སྐུ་ལི་མ་བརྒྱ། གཡོན་གྲལ་གྱི་གཙོ་སྐུ་ལ་ཙན་དན་དམར་བོའི་ཇོ་སྐུ་མཐོ་ལ་ཁྲུ་དོ་ཅན། ལི་མ་བྱོན་ལེགས་ཅན་ཕྱག་དྲུག་པ། གཡས་་ཀྱི་ཆ་འགྲིག་ལི་མ་བརྒྱ། ཙན་དན་དམར་པོ་ལས་གྲུབ་པའི་བདེ་གཤེགས་བརྒྱད་ཀྱི་མཆོད་རྟེན། དངུལ་གྱི་མཎ་ཊལ་ཆེ་བ་གཅིག དངུལ་གྱི་ཚེ་འབར། ཟངས་ཀྱི་མཎ་ཊལ་གཅིག རྒྱུན་བཀོལ་གྱི་མཆོད་ཆ་སྟེ། མཆོད་རྔ། བཙན། རྒྱ་གླིང་ཆ་གཅིག སྦུབ་ཆ་ཆ་གཉིས། ཟངས་གླིང་ཆ་གཅིག དུང་ཆེན་ཆ་གཅིག གཞན་སྨན་བླ་དང༌། འོད་དཔག་མེད། ཚེ་དཔག་མེད། སྒྲོལ་མ།གདུགས་དཀར། ལྟུང་བཤགས། མགོན་ཆོས་ལྷ་བག་བཅས་ཀྱི་གྱན་ཐང་བཅུ་ཡོད། ཐོག་ཀའི་དཀྱིལ་ན་གཅོ་སྐུ་ལ་སྟོན་པ་དང་འཁོར་གནས་བརྟན་བཅུ་དྲུག གཡས་གཡོན་གཉིས་ལ་བཀའ་འགྱུར། བདེ་གསང་འཇིགས་གསུམ། གསང་བདག་འཁོར་ཆེན། གྲུབ་ཆེན་བརྒྱད་ཅུ་བཅས་ཀྱི་གྱན་ཐང་བཞི་ཡོད། མགོན་ཁང་དུ་མགོན་ཆོས་ལྷ་གསུམ་གྱི་གཉན་ཐང༌། སྔགས་རམས་པའི་དབུ་ཞྭ། ལྷ་རི་སྐུ་ཕྲེང་གསུམ་པའི་ཚ་རྡོ་བུ་ག་ཅན། མགོན་པོ་དང་ཆོས་རྒྱའི་ཞལ་འབོག་བཅས་ཡོད། དཔར་ཁང་དུ་མགོན་ཆོས་ལྷ་གསུམ་དང༌། གཅོད་པ། སྨོན་ལམ་ལྔ་ཁ། ཁྲོས་ནག་གི་ཆོག་པ། བཟློག་པ། འདུལ། སྦྱིན་སྲེག་དང༌། གཞན། སྔགས་རམས་པའི་གསུང་འབུམ་སོགས་ཡོད། རིག་བྱེད་ལྷ་ཁང་དུ་ལོ་རེར་ཐེངས་གཉིས་ལས་མི་བཀོལ་བའི་སྦུབ་ཆ་ཆ་བཅུ་གཉིས་དང༌། བཙན་རྒན་སོགས་མཛོད་བཞག་མཆོད་ཆ་ཡོད། འདུ་ཁང་གི་འཁྱམས་ན་རྒྱལ་ཆེན་རིགས་བཞི་དང༌། འོད་ཟེར་མ། སྒྲོལ་མ་ཉེར་གཅིག རིགས་ལྡན་དྲག་པོའི་འཁོར་ལོ་ལ་སོགས་གྱན་ཐང་བརྒྱད་ཡོད། འདུ་ཁང་དང་གཙུག་ལག་ཁང་ལྔའི་ལྷ་ཆ་མཆོད་ཆའི་རིན་ཐང་ནི། མཆོད་གཡོག་གི་ཁྲ་ཡིག་སྟེང་དངུལ་སྲང་ཁྲི་བརྒྱ་དང་སུམ་ཅུ་ཡོད་པར་གྲགས། ལྷས་བར་བའི་ཤར་འཁོར་དུ་གཏོར་སྒྲུབ་ཁང་རྒྱ་མཐོང་གྱོ་ཐོག་ཇ་ཁང་ཁང་མིག་ཉི་ཤུ་ཅན་དང༌། དེའི་ཁ་སྤྲོད་དུ་ནུབ་འཁོར་ལ་ཉིས་ཐོག་གྱོ་ཐོག་ཅན་ཁང་མིག་སུམ་ཅུ་ཡོད། ཐོག་ཆའི་ཁང་མིག་བཅོ་ལྔ་ནི་འཕྲིན་ལས་རྒྱལ་བོའི་བཙན་ཁང་དང༌། འོག་ཆའི་ཁང་མིག་བཅོ་ལྔ་ནི་སེང་གེ་སྒྲའི་མ་ཎི་ཁང་དང་འདུ་ཁང་གཉེར་བའི་མཆོད་ཆའི་མཛོད་ཁང་ཡིན། མ་ཎི་ཁང་དུ་སེང་གེ་སྒྲའི་གཟུངས་སྔགས་ཀྱི་མ་ཎི་དུང་ཕྱུར་གཅིག་དང་བཀའ་འགྱུར་ཚར་གཅིག་བཞུགས། མཆོད་ཆའི་མཛོད་ཁང་གི་ལྷ་ཆ་མཆོད་ཆའི་རིན་ཐང་ནི་ཁྲ་ཡིག་ལས་དངུལ་སྲང་ཁྲི་ཕྲག་ཉིས་བརྒྱའི་རིན་ཐང་དུ་གྲགས། ལྷ་རི་བླ་བྲང་ལ་གཟིམ་ཁང་དང༌། བྱམས་ཁང༌། ཚོམས་ཁང༌། གཉེར་ཁང་བཞི་རུ་དབྱེ་ཡོད། གཟིམ་ཁང་གི་སྐུ་གསུང་ཐུགས་རྟེན་ལ། རྟ་མགྲིན། ལི་མ་མང་པོ། ཕྱག་དཔེ། སྨན་མཛོད་ལ་སོགས་མང་པོ་ཡོད། བྱམས་ཁང་གི་རྟེན་གཅོ་བོ་ལ་གཡུ་བྱུ་རུ། མུ་མེན། མུ་ཏིག པད་མ་རཱ་ག་ལ་སོགས་རིན་ཆེན་སྣ་ཚོགས་ཀྱིས་བརྒྱན་པའི་བྱམས་ཆེན་ཁྲི་དྲུག་མགྱོགས་ཅན་སྐུའི་མཐོ་ཚད་ཁྲུ་བཅོ་བརྒྱད་ཅན་དང་ ། དེའི་གཡས་གཡོན་དུ་བསྟན་འགྱུར། ཇོ་སྐུ། མི་འཁྲུགས་པ། འཇམས་པའི་དབྱངས། ཚེ་དཔག་མེད། སྒྲོལ་མ་ཁྲི་དྲུག་མགྱོགས་ཅན། སྔགས་རམས་པའི་སྐུ་གདུང་མཆོད་རྟེན་སོགས་ཡོད། གཞན་ཡང༌། གསང་བའི་རྣམ་ཐར། རྗེ་གཟིགས་པ་ལྔ་ལྡན། དགའ་ལྡན་ལྷ་བརྒྱ་མ། འོད་དཔག་མེད། ཚེ་དཔག་མེད། མི་འཁྲུགས་པ། སྒྲོལ་མ། བྱམས་པ། འཇམ་པའི་དབྱངས་སོགས་ཀྱི་ཞིང་བཀོད་གྱན་ཐང་དང༌། མགོན་ཆོས་ལྷ་རྣམ། རྒྱལ་ཆེན་རིགས་བཞི་སོགས་ཀྱི་མགོ་ཡན་ཐང་བཅོ་བརྒྱད་ཡོད། ཕྱི་འཁྱམས་སུ་མ་ཎི་དུང་ཕྱུར་གཉིས་བསྐོར་ཡོད། འདུ་ཁང་གི་ནང་རྟེན་གྱི་གཙོ་བོ་ལ། སྔགས་རམས་པའི་སྐུ་ཕྲེང་གཉིས་པ་རྗེ་བློ་བཟང་ངག་དབང་རྒྱ་མཚོ་དང༌། སྐུ་ཕྲེང་གསུམ་པ་རྗེ་བློ་བཟང་བཀྲ་ཤིས་རྣམ་གཉིས་ཀྱི་སྐུ་གདུང་མཆོད་རྟེན（དངུལ）མཐོ་ལ་ཁྲུ་གསུམ་ཅན་གཉིས་བཞུགས་པ་མ་ཟད། བྱམས་སྐུ་ལི་མ་བྱོན་ལེགས་ལ་ལྟ་བའི་མཆོག་མི་ཤེས་པའི་ལོ་བདུན་ཅན་གྱི་སྐུ་ཚད་ཅིག་བཞུགས། གཞན་ཉི་ཁྲི་དུམ་པ་བཅུ་གཉིས། འཇམ་དབྱངས་སྟོང་ཐང༌། བདེ་གསང་འཇིགས་དུས་བཞི་ཡི་གྱན་ཐང༌། འཕྲིན་ལས་རྒྱལ་བོའི་ལི་མ་བྱོན་ལེགས་བཅས་བཞུགས། གཞན་ཡང༌། ལ་མོ་བསྟན་པའི་རྒྱལ་མཚན་ནས་གནང་བའི་ཌ་རི་དྲིལ་བུ་དང༌། པཎ་ཆེན་དཔལ་ལྡན་ཡེ་ཤེས་ཀྱི་ཤངས་ཁྲག་ལས་བྲིས་ཤིང་བོད་ལོ་གཏོར་སྒྲུབ་ལ་བཞུགས་པའི་ཆོས་རྒྱའི་ཙ་ཀ། བདེ་མཆོག་གི་དཀྱིལ་འཁོར།（གཙགས་དྲུབ）མཁན་པོ་བསམ་བློ་མི་ཐུང་མཆོད་དཔོན་དུ་གནས་སྐབས་ཀྱི་རྒྱུད་སྨད་པའི་ཕྱག་ཆ་སྟེ། བསྒྲལ་ཆོག་གི་ཕྱག་ཆ་སོགས་མང་པོ་བཞུགས་སོ། བཞི་བ། ཆོས་ཐོག་གི་རིམ་པ། དགོན་པ་འདིར་ཆོས་ཐོག་ཆེན་པོ་བརྒྱད་དང་ཟླ་རེར་ཆགས་མེད་ཀྱི་དུས་བཟང་དྲུག་ཡོད་ལ་དེའི་ནང་དུ་ཟླ་ཆོས་གཉིས་ཡོད། རྒྱ་ལོ་སྨོན་ལམ་ནི་ཧོར་ཟླ་དང་པོའི་ཚེས་དྲུག་ནས་བཅུ་བདུན་བར་ཡིན་ཏེ། འདོན་ཆོས་གཙོ་བོ་ནི་སྔ་དྲོ་བཟང་བོ་སྤྱོད་པའི་སྨོན་ལམ་ཚར་ཁྲི། ཕྱི་དྲོ་སྒྲོལ་མ་དཀར་སྔོན། སྐབས་གསུམ་པ། སྤྱན་འདྲེན་ཁྲུས་གསོལ་རྒྱས་པ། གསང་བའི་རྣམ་ཐར། སྨོན་ལམ་སྣ་ལྔ། བདེ་བ་ཅན་གྱི་སྨོན་ལམ་གྱི་མགོ་ནས་བསྔོ་བ། བདེ་གསང་འཇིགས་གསུམ་གྱི་སྨོན་ལམ། བསྟན་པ་རྒྱས་པའི་སྨོན་ལམ། བསྟན་འབར་མ་བཅས་སོ། གཉིས་པའི་མཆོད་པ་ནི་ཧོར་ཟླ་གཉིས་པའི་ཚེས་གཅིག་ནས་བདུན་བར་ཡིན། འདོན་ཆོས་ནི་བླ་མཆོད་ཀྱི་སྒོ་ནས་ཉིན་རེར་སྨན་ཆོག་ཆེན་མོ་ཚར་བཞི་དང༌། སྟོང་མཆོད་ཚར་བཞི་བཅས་སོ། གསུམ་པའི་སྒྲུབ་མཆོད་ནི་ཧོར་ཟླ་གསུམ་པའི་ཚེས་གཅིག་ནས་བཅོ་ལྔའི་བར་ཏེ་བདེ་མཆོག་གི་དཀྱིལ་འཁོར་བཞེངས། སྒྲུབ་གཤེགས་གསུམ་གྱི་ཆོ་ག་བྱེད། བཞི་བའི་མ་ཎི་ནི་ཧོར་ཟླ་བཞི་བའི་ཚེས་གཅིག་ནས་གནམ་སྟོང་གི་བར་ལ་མ་ནི་དུང་སྒྲུབ་དང༌། ཉ་ལ་སྐྱ་སེར་གཉིས་ཀྱིས་སྨྱུང་གནས་སྟོང་དཀར། ཉེར་གཅིག་ནས་ཉེར་བདུན་བར་མ་ཎི་བུམ་སྒྲུབ། ཉེར་དགུ་ལ་མ་ཎི་དུང་ཕྱུར་སྒྲུབ་པའི་རིལ་བུ་འགྲུབ་ལ་བཀྲ་ཤིས་དྲུག་མགྱོགས་དང་བཅས་གྲོལ། བདུན་པའི་དབྱར་གནས་ནི་ཧོར་ཟླ་བདུན་པའི་ཚེས་གཅིག་ནས་བརྒྱད་པའི་ཚེས་གཅིག་གི་བར་ཡིན། འདོན་ཆོས་ནི་སྔ་དྲོ་ལམ་རིམ་ཚིགས་བཅད་མ་རྟ་དབྱངས་དང་གནས་བཅུའི་ཕྱག་མཆོད། ཕྱི་དྲོ་སྒྲོལ་མ་དཀར་སྔོན། གདུགས་དཀར། མདོ། རྣམ་འཇོམས། བགེགས་མཐར་བྱེད། སེང་གདོང༌། ལོ་གྱོན་མ། ཀླུ་དབང་རྒྱལ་པོ། ཉི་གཞོན་འཆར་ཀ་མ་སོགས་སོ། ཉེར་བདུན་ནས་བརྒྱད་པའི་ཚེས་གཅིག་གི་བར་འཇིགས་བྱེད་ཀྱི་སྔགས་དང༌། དྲུག་ཅུ་བ་དྲག་བསྔོས། སྦྱིན་སྲེག་བཅས་སོ། དགུ་བའི་བསྐང་ཆེན་ནི་ཧོར་ཟླ་དགུ་བའི་བཅུ་གསུམ་ནས་བཅུ་དགུ་བར་བསྐང་ཆེན། ཉེར་གཉིས་ལ་སྨྱུང་གནས། ཉེར་བདུན་ལ་དྲུག་བཅུ་བ་དྲག་བསྔོས། ཁ་འབར་རྒྱལ་མོ། བརྒྱ་བཞི་མདོས་ཀྱི་བཟློག་པ་འཕེན་པ་ཡིན། བཅུ་བའི་ལྔ་མཆོད་ནི་ཚེས་ཉེར་ལྔ་ནས་ཉེར་དགུ་བར་ཏེ། འདོན་ཆོས་ནི་སྔ་དྲོ་མགོན་ཆོས་ལྷ་གསུམ་གྱི་བསྐང་བ། ཕྱི་དྲོ་གཏོར་བསྔོས་རྗེས་སུ་བླ་མ་མཆོད་པ་རྒྱས་པ། ཉེར་ལྔའི་དགོང་མོ་གླིང་མེ་མཆོད་མཇལ་དང་བཅས་ཚོགས་གྲོལ། བོད་ལོ་གཏོར་སྒྲུབ་ནི་ཧོར་ཟླ་བཅུ་གཉིས་པའི་ཚེས་ཉེར་གསུམ་ནས་ཉེར་དགུ་བར་ཡིན། འདོན་ཆོས་ནི་ཡི་དམ་འཇིགས་བྱེད་ཀྱི་སྒོ་ནས་བཀའ་སྲུང་ཆོས་རྒྱལ་གྱི་ལྕགས་མཁར་རོ། གཞན་ཡང༌། ཟླ་རེར་ཆག་མེད་ཀྱི་དུས་བཟང་ནི། ཚེས་བརྒྱད་ལ་གསང་འདུས། ཚེས་བཅུ་ལ་བདེ་མཆོག བཅོ་ལྔའི་སྔ་དྲོ་གསང་འདུས། ཉིན་གུང་གསོ་སྦྱོང༌། ཕྱི་དྲོ་ལྷ་མོ་གཤེགས་གཏོར། ཉེར་གཉིས་ལ་སྨན་མཆོག་ཆེན་མོ། ཉེར་ལྔ་ལ་བདེ་མཆོག ཉེར་དགུའི་སྔ་དྲོ་ཆོས་རྒྱལ་བསྐང་བཤགས། ཉིན་གུང་ལ་གསོ་སྦྱོང༌། ཕྱི་དྲོ་མགོན་པོ་གཤེགས་གཏོར་རོ། དོ་རྒྱའི་སྔགས་ཁང་པད་དཀར་ཆོས་གླིང་། པད་དཀར་ཆོས་གླིང་ནི་གཅན་ཚ་རྫོང་ཁམས་ར་གྲོང་རྡལ་དོ་རྒྱ་ཤིང་ངུར་གདོང་སྡེ་བའི་རྒྱབ་ཕྱོགས་སུ་ཡོད་ལ། གཅན་ཚ་རྫོང་མཁར་ནས་ནུབ་བྱང་ཕྱོགས་ཀྱི་སྤྱི་ལེ་༤༠་མཚམས་ན་ཡོད། སྔགས་ཁང་འདི་ནི་ས་སྐྱ་གོང་མ་ཚང་ཁྲི་ཀར་ཕེབས་ཏེ་ཁྲི་ཀའི་ཇོ་བོ་བཞེངས་དུས་ཁོང་ལ་ལུང་བསྟན་ཞུས་པ་བཞིན་བཏབ་པར་བཤད་ལ། གནས་དེའི་ས་སྐྱ་བོ་ཡིན་པས་སྔོན་མར་སྐྱ་མདའ་དགོན་ཟེར་བ་ལ། ཕྱིས་སུ་སྐྱབས་རྗེ་ཞབས་དཀར་ཚོགས་དྲུག་རང་གྲོལ་པས་ད་ལྟའི་གནས་འདིའི་ས་དབྱིབས་ནི་པདྨ་ཁ་ཕྱེ་བ་ལྟར་སྣང་བས་འདི་རུ་སྤོར་དུ་བཅུག་སྟེ་པད་དཀར་ཆོས་གླིང་ཞེས་མཚན་གནང་བ་ཡིན་ཞེས་པའི་བཤད་ཚུལ་ཡོད། དགོན་པའི་བླ་བརྒྱུད་ན་མདོ་སྨད་ཀྱི་བླ་མའི་མཚམས་སུ་རྫོགས་ཆེན་ཆོས་དབྱིངས་སྟོབས་ལྡན་རྡོ་རྗེ་ཐོག་མར་བཞག་པ་ལ་བལྟས་ན་ཁོང་གིས་བཞེངས་ལས་ཀྱང་ཆེ། སྤྱི་ལོ1958ལོར་པད་དཀར་ཆོས་གླིང་གི་རྟེན་བརྟེན་པ་བཅས་འཇིག སྤྱི་ལོ་1987ལོར། དོ་རྒྱ་ཚོ་སྒོ་དྲུག་དང་སྔགས་མང་ནས་སྔགས་ཁང་བསྐྱར་བཞེངས་བྱས་ལ། ད་ལྟ་དེ་སྔའི་འདུ་ཁང་དང་གཉིས་སུ་མེད་པ་ཟུར་བཞི་ལོགས་དོབརྒྱད་ཀྱི་ཚུལ་དུ་ཟངས་མདོག་དཔལ་རིའི་ཞིང་འཁོར་དངོས་ཤིག་བཞེངས་གྲུབ་བྱུང་། ནང་རྟེན་གཙོ་བོར་གུ་རུ་གཙོ་འཁོར་གསུམ་དང་ཐུགས་རྗེ་ཆེན་པོ་སྡུག་བསྔལ་རང་གྲོལ་སོགས་ཀྱི་འབག་སྐུ་དང་། ཟངས་མདོག་དཔལ་རིའི་ཞིང་བཀོད། སྐྱབས་འགྲོའི་ཚོགས་ཞིང་། སྒྲོལ་མ། འོད་དཔག་མེད་ཀྱི་ཞིང་བཀོད། ཕུར་བ། ཞི་ཁྲོ། བཀའ་བརྒྱད། གུ་དྲག སྨན་བླ་བདེ་གཤེགས་བརྒྱད། སེང་གདོང་། རྟ་མགྲིན་སོགས་ཀྱི་གྱན་ཐང་བཞུགས་སོ། ཆོས་ཐོག་ལོ་གཅིག་ལ་ཐེངས་བདུན་ཡོད། བསྟན་སྲུང་ནི་དམ་ཆེན་ཡིན། ད་ལྟ་དགོན་འདིར་འདུ་ཁང་གཅིག་དང་མཚམས་ཁང་བཅུ། སྔགས་པ་བརྒྱད་བཅུ་ལྷག་ཡོད། 《གཅན་ཚའི་གནས་ཡིག》ལས་བཤུས། དོ་རྒྱ་དགེ་བཤེས་བསོད་ནམས་ཡེ་ཤེས་ནས།